|  |
| --- |
| Dokument oprettet 15. december 2021 / kft\_dh  Sag 10-2021-00488 – Dok. 558228 |

# Referat af forretningsudvalgsmøde den 15. december 2021

Til stede: Thorkild Olesen, Sif Holst, Anni Sørensen, Jan Jakobsen, Kathe B. Johansen, Lars Ahlburg, Pia Allerslev, Katrine Mandrup Tang og Mette Søndergaard Pedersen (referent).   
  
**1. Godkendelse af dagsorden**   
Dagsordenen blev godkendt.   
  
**2. Opfølgning på FU-møde den 16. november 2021**   
Der var ingen bemærkninger.   
  
**3. Forretningsorden for DH’s forretningsudvalg**   
Forretningsudvalget besluttede at tilføje et afsnit i forretningsorden om sekretariatsbetjening i egen medlemsorganisation; herunder bestemmelser om GDPR og fortrolighed.

**4. Budget for DH 2022**   
Budget for DH 2022 har været sendt i høring i medlemsorganisationerne, og det har ikke givet anledning til ændringer. Forretningsudvalget godkendte budgettet.

**5. Den globale handicappulje**   
Handicappuljen, som medlemsorganisationerne kan ansøge til små og store projekter, har været uændret på 29 mio. kr. siden 2018, mens interessen for at søge Handicappuljen har været stigende, og den udvikling forventes også i de kommende år. De internationalt aktive medlemsorganisationer har haft mulighed for at indsende høringssvar til håndtering af problematikken, og sekretariatet har udarbejdet forslag til initiativer for at imødekomme det øgede pres på Handicappuljen.

Forretningsudvalget drøftede mulige initiativer, der skal sikre et bredt engagement og en mangfoldighed af organisationer, og hvor ansøgning sker efter objektive kriterier og på lige vilkår.

Forretningsudvalget godkendte de foreslåede initiativer til håndtering af det øgede pres på Handicappuljens midler. Ved udgangen af 2023 vil initiativerne blive evalueret og tilpasset den aktuelle situation.

**6. Forpligtelser ifm. Global Disability Summit 2022**   
Det handicappolitiske topmøde ”Global Disability Summit 2022” søger at fremme inklusion af mennesker med handicap, og en central del af topmødet er at få så mange aktører som muligt til at melde forpligtelser ind, som reducerer ulighed.

Forretningsudvalget besluttede, at DH melder ind på tre områder; fremme underrepræsenterede grupper, mainstream af handicaporganisationernes involvering samt politisk deltagelse, hvor DH forpligtelser sig til indsatser, som udspringer af prioriteringen i DH’s strategi- og handlingsplan 2022-2025.

**7. DH’s bud på specialeplan på det specialiserede område**  
Social- og ældreministeriets evaluering af det specialiserede socialområde er i sin sidste fase. På baggrund af tidligere beslutninger i forretningsudvalget, og efter inddragelse af medlemsorganisationer i DH’s arbejdsgruppe om evalueringen af det specialiserede socialområde, er der udarbejdet et forslag til det politiske udgangspunkt for DH’s fremadrettede arbejde med sigte på at spille ind i de aktuelle politiske forhandlinger.

Notatet fremhæver borgerperspektivet, præciserer DH’s forslag til visitation og finansiering, og indarbejder Socialstyrelsens model, hvor det er relevant.

Forretningsudvalget drøftede forslaget, som efterfølgende blev godkendt med den præcisering, at det er vigtigt, at brugerrepræsentanter indgår i de rådgivende organer; herunder DH på det overordnede niveau og DH’s medlemsorganisationer inden for de handicapspecifikke områder.

**8. Dialogforum for retssikkerhed**   
En del af DH’s arbejde for bedre retssikkerhed for mennesker med handicap består i at fortsætte dialogen med KL og andre interessenter på retssikkerhedsområdet med henblik på at styrke den politiske interessevaretagelse.

Samarbejdet skal have en anden karakter, end den tidligere Retssikkerhedsalliance, og der blev forelagt et forslag til kommissorium for Dialogforum for Retssikkerhed samt en arbejdsplan.

Forretningsudvalget drøftede rammerne for det kommende dialogforum, og godkendte forslag til kommissorium og arbejdsplan, idet det blev understreget, at formålet er at skabe dialog mellem aktørerne på området og afdække, hvad de forskellige parter oplever af konkrete retssikkerhedsproblemer og årsager inden for servicelovens område. Det er - i modsætning til den nedlagte retssikkerhedsalliance - ikke formålet med dialogforum at opnå enighed om konkrete løsninger eller forslag.

Det blev desuden besluttet, at DH’s udpegede repræsentanter i Retssikkerhedsalliancen tilbydes en plads i det nye Dialogforum, og i det omfang de ikke ønsker at deltage, foretager sekretariatet udpegning efter ny-indstillinger.

**9. Arbejdsgruppen med DH-afdelinger**   
Arbejdsgruppen med DH-afdelinger skal nedsættes for en ny 2-årig periode, og forretningsudvalget godkendte kommissorium samt udpegede Jan Jakobsen som FU-repræsentant og formand for arbejdsgruppen. På FU-mødet den 2. februar 2022 træffes beslutning om sammensætning af arbejdsgruppen efter indstilling fra DH-afdelingerne.

**10. Udpegning til Velfærdspolitisk Udvalg i Dansk Erhverv**   
DH har via medlemskab af Dansk Erhverv fået tilbudt en plads i Velfærdspolitisk Udvalg, og forretningsudvalget besluttede at udpege Thorkild Olesen med DH’s direktør Katrine Mandrup Tang som suppleant for en 4-årig periode.

**11. Udpegninger på sundhedsområdet**   
DH har modtaget anmodning om udpegning til en række råd og nævn inden for sundhedsområdet gældende for en 4-årige periode, og forretningsudvalget besluttede at udpege følgende:

Tvangsbehandlingsnævnet:

Kathe Bjerggaard Johansen, Landsforeningen Autisme

Anne Skov, Lev

Videnskabsetiske komitéer:

Raffaele Rodogno, Landsforeningen Autisme

Katrine Krause Jensen, Lev

Patientinddragelsesudvalget - Region Hovedstaden:

Elisabeth Ildal, Parkinsonforeningen

Jesper Troels Jensen, SIND

Signe Svejgaard, Landsforeningen Autisme

Patientinddragelsesudvalget - Region Nordjylland:

Medlemmer:  
Kristina Valentin, Landsforeningen Autisme

Ulla Ringgren Nielsen, UlykkesPatientForeningen

Flemming Riishøj, SIND

Suppleanter:

Jane Pedersen, Høreforeningen

Ulla Vibeke Skov, Gigtforeningen

Susanne Brøndbjerg Højlund, Diabetesforeningen

Med de indstillede kandidater er der fortsat enkelte ledige pladser som medlem/ stedfortræder, der ikke er besat, og det blev besluttet at bemyndige DH’s formand til evt. at udpege personer til disse pladser.

**12. Udpegning til bestyrelsen for DH Ejendom**   
Forretningsudvalget besluttede at udpege direktør i Scleroseforeningen, Klaus Høm, som medlem af bestyrelsen for DH Ejendom.

**13. Udpegning til Udvalg om vedtægtsændringer**   
DH’s repræsentantskabsmøde vedtog i oktober 2021 et kommissorium for Udvalg om vedtægtsændringer, og medlemsorganisationer og DH-afdelinger har haft mulighed for at indstille kandidater. Forretningsudvalget besluttede at udpege:

Fra medlemsorganisationerne:

Janus Tarp, UlykkesPatientForeningen og PolioForeningen

Lars Werner, Psoriasisforeningen

Gitte R. Nielsen, Dansk Handicap Forbund

Knud Kristensen, SIND

Michael Buksti, Nyreforeningen

Fra DH-afdelingerne:

Arne Nowicki Pedersen, DH Solrød

Fra forretningsudvalget:

Thorkild Olesen som formand for udvalget

Jan Jakobsen

### **14. Udpegning til Bevillingsgruppen til Driftspuljen og Aktivitetspuljen**

Der skal udpeges en ny bevillingsgruppe for DH’s Driftspulje og Aktivitetspulje for en 4-årig periode. Midler i Driftspuljen og Aktivitetspuljen er målrettet DH’s lokale afdelinger. Forretningsudvalget besluttede at udpege:

Inga Bredgaard, DH Esbjerg, Region Syddanmark

Lise Lotte Bjerge, DH Herning, Region Midtjylland

Boris Holm, DH Slagelse, Region Sjælland

Vibeke Pagh, DH Hillerød, Region Hovedstaden

Leif Holm Nielsen, DH Vesthimmerland, Region Nordjylland

**15. Temadrøftelse: inklusion i folkeskolen**   
Punktet blev udsat til forretningsudvalgsmødet den 2. februar 2022.

**16. Udkast til DH strategi for retssikkerhed**   
Der skal udvikles en ny strategi for DH’s arbejde med retssikkerhedsområdet, og forretningsudvalget tog en indledende drøftelse primært med afsæt i to udfordringer: At serviceloven ikke længere er garanti for hjælp, og at handicapområdet er præget af stram økonomistyring.

Der er møde med DH’s medlemsorganisationer om retssikkerhed i januar 2022, hvorefter forretningsudvalget skal godkende ny strategi på FU-mødet den 2. februar 2022.

**17. Aktuel politisk drøftelse (fast punkt uden sagsfremstilling)**   
Ingen bemærkninger.

**18. Status på Barnets Lov**   
Med den nye Barnets Lov skal udsatte børn og familier hjælpes tidligere og bedre end i dag. Selvom aftalen primært handler om udsatte børn, skal børn med handicap fremover have hjælp efter den nye Barnets Lov frem for servicelovens børnebestemmelser. Barnets Lov får en anden opbygning end den, som er kendt fra servicelovens børnebestemmelser. DH har fået oplyst, at der ikke er tiltænkt ændringer i indsatsen over for børn med handicap og deres familier; hverken forbedringer eller forringelser.

Forretningsudvalget tog orienteringen til efterretning.

**19. Lokalpuljen**   
Den 4-årige periode for Lokalpuljen udløber ved årsskiftet 2021, og i den oprindelige politiske aftale står der, at det skal evalueres herefter. Hvad det præcist betyder, er ikke afklaret på nuværende tidspunkt. I forslag til Finansloven 2022 står der i tekstanmærkningen, at puljen fortsætter i 2022 på samme vilkår som hidtil, hvilket forhåbentligt resulterer i en fortsættelse af DH’s pulje.

Forretningsudvalget tog orienteringen til efterretning.

**20. Orientering fra FU**   
De enkelte forretningsudvalgsmedlemmer orientererede om aktuelle initiativer og indsatser.

**21. Næste møde**   
Næste møde i forretningsudvalget er onsdag den 2. februar 2022, kl. 13.00-16.00. Mødet foregår online.

### **22. Evt.**

Ingen bemærkninger.